AaB er stadigvæk et godt sted, lyder det fra fodboldekspert.

AaB's spillere og stab er næppe kommet sig over gårsdagens bitre 0-1-nederlag til FCK i pokalfinalen, som blev spillet foran knap 35.000 tilskuere i Parken. Holdet har imidlertid ikke uanede mængder tid til at slikke deres sår. Allerede søndag venter den første af dét, der betegnes som tre finaler, når AaB tager imod FC Midtjylland i egen hule på Aalborg Portland Park. 90 minutter plus det løse som er vitale i hele overlevelseskampen i Superligaen. -	AaB er stadigvæk et godt sted, og de må ikke lade sig ryste af det her pokalnederlag. Jeg tænker, at de skal lade sig motivere og inspirere af det, de har opnået i pokalturneringen, siger fodboldekspert Morten Bruun, inden han kommer med en forudsigelse, der giver grund til optimisme for AaB-fansene. - Det (nedrykningskampen, red.) bliver sikkert spændende. Der venter en svær kamp mod FC Midtjylland på søndag, men jeg mener, at de bør vinde de to sidste kampe, som de har, hvilket vil betyde overlevelse i Superligaen. Den skæbnesvangre kamp mod FC Midtjylland spilles søndag klokken 14. AaB's sidste to modstandere i sæsonen er henholdsvis Lyngby og Silkeborg. Herunder kan du også høre fodboldekspertens analyse af torsdagens pokalfinale.